Ketepi malu cari rezeki nyanyi 'busking'
Kuantan: "Malu itu memang ada kerana kena menyanyi depan orang ramai dalam keadaan diri ada kekurangan. "Tapi, saya teruskan juga kerana menyanyi di jalanan (busking) punca rezeki saya buat masa ini."  Itu kata Nik Muhammad Noor Ameerul Khushairie, 29, mengenai kisahnya yang dilahirkan sumbing, namun berusaha mencari pendapatan dengan menjadi penyanyi jalanan di sekitar bandar ini. Bapa tiga anak menetap di Tanjung Lumpur, dekat sini, berkata, pekerjaan itu dilakukan sepenuh masa sejak akhir 2021. Katanya, dia dilakukan kerana minat menyanyi dan waktu kerja fleksibel yang membolehkannya menghabiskan lebih banyak masa dengan keluarga berbanding bekerja tetap. "Sebelum ini, bermacam pekerjaan pernah saya lakukan termaduk kerja sebagai tukang cuci di Singapura. "Lebih dua tahun juga saya bekerja di sana dan berhenti disebabkan pandemik Covid-19. "Pulang ke tanah air, saya bersama rakan tubuhkan kumpulan busker dan idea itu datang spontan saja kerana saya pun minat menyanyi. "Alhamdulillah, kami berjaya dapatkan undangan nyanyian dan kumpulan itu masih ada sampai sekarang walaupun ada yang sudah keluar cuma bukan selalu kami bersama kerana jika di pasar malam misalnya saya akan bergerak solo," katanya ketika dihubungi Harian Metro. Nik Muhammad Noor berkata, rutin kerjanya bergantung kepada tawaran menyanyi di sesuatu tempat, namun lazimnya empat hari dalam seminggu. Berkongsi pengalaman membuat persembahan pula, Nik Muhammad Noor berkata, sejak sekolah dia memang suka menyanyi dan pernah menyertai pertandingan nasyid, jadi pengalaman itu banyak membantu. "Tapi, jujurnya saya ambil masa dua hingga tiga tahun juga nak sesuaikan diri dengan dunia pemuzik jalanan kerana ada cabarannya termasuk cuaca kerana ada masanya panas, kadangkala hujan. "Itu belum lagi nak hadap segelintir orang yang pertikaikan dan kecam, bukan waktu buat persembahan, tetapi di media sosial. "Orang itu tahu saya boleh menyanyi, tapi cuma menidakkan fakta dengan kata saya nyanyi sengau, tak betul dan sentuh bab fizikal kerana saya sumbing. "Tipu kalau kata tak tersinggung langsung dengan kata-kata mereka kerana sedar itu kekurangan saya, tapi lama-kelamaan sudah lali sampai tak ampil peduli dengan hinaan dilemparkan. "Apa yang penting, saya bersyukur kerana masih boleh bertahan selama tiga sebagai penyanyi jalanan dan boleh meraih paling tinggi RM400 dalam semalam serta anggaran RM8,000 sebulan," katanya.Berhubung perkongsiannya di TikTok, Nik Muhammad Noor mengakui awalnya tidak berani berkongsi videonya menyanyi di platform berkenaan.